‘Nee’, ‘ek weet nie’ en ‘ek was nie daar nie’, sê ZumaOudpres. Jacob Zuma. Foto: Karen Sandison/African News Agency(ANA) Oudpres. Jacob Zuma sal Woensdagoggend sy getuienis voor die Zondo-kommissie van ondersoek na staatskaping voortsit. Zuma het tydens sy getuienis Dinsdag ontken dat hy enigiets te doen gehad het met die aanbied van ŉ ministeriële pos vir Vytjie Mentor of die verwydering van die regeringbeeldpoetser Themba Maseko omdat hy geweier het om aan die Gupta-familie se eise gehoor te gee. Zuma se antwoorde aan adv. Paul Pretorius SC, die getuienisleier, was “nee”, “ek weet nie” en “ek kan nie kommentaar lewer nie, want ek was nie daar nie”. Dit was teenstrydig met sy getuienis Maandag toe hy verskeie bewerings oor spioenasie teen ANC-leiers gemaak het. Zuma het Dinsdag onder meer beweer Mentor het oordryf in haar getuienis waartydens sy hom onder verdenking geplaas het. Hy het ook Maseko se getuienis verwerp. Maseko het tydens sy getuienis beweer dat hy afgedank is omdat hy geweier het om R600 miljoen van die regering se kommunikasie-en-inligtingstelsel (GCIS) se advertensiebegroting aan die Gupta-familie se ondernemings te gee. Zuma het egter ontken dat sy optrede daartoe gelei het dat Maseko afgedank is. Volgens Zuma was oorlede Collins Chabane, destyds minister in die presidensie, die verantwoordelike gesagsdraer vir direkteur-generaals en kon hy Zuma se naam gebruik het om Maseko te verwyder. “Die minister [Chabane] kon besluit het om Maseko te skuif; dit het niks met die president te doen nie. Ek kan nie presies onthou nie, maar daar is direkteur-generaals geskuif in daardie tyd. Ek kan dalk nie die rede hoekom dit gebeur het, onthou nie … maar dit alles hang af van die departement van openbare dienste.” Chabane is in 2015 in ŉ motorongeluk dood. Zuma het Mentor se bewerings dat Ajay Gupta haar die pos van minister van openbare ondernemings aangebied het indien sy sou wegdoen met die Suid-Afrikaanse Lugdiens (SAL) se Moembaai-roete terwyl hy in die vertrek langsaan was by Saxonwold, ten sterkste ontken. “Ek het geen interaksie met die getuie gehad nie, geen. Hy [Gupta] het niks met die regering te doen gehad nie, hy is ŉ sakeman.” Zuma het verder ontken dat hy langs Mentor in vergaderings van die ANC-koukus gesit het of dat hy enigiets geweet het van die strafregtelike klagtes wat sy teen hom en talle ander politici aanhangig gemaak het vir beweerde korrupsie. Pretorius is tydens sy ondervraging van Zuma deur die oudpresident se regspan in sy spore gestuit. Adv. Thabani Masuku het aangevoer sy kliënt word onregverdig behandel en het beswaar gemaak teen Pretorius se vrae. Hy het gesê sy kliënt word onder kruisondervraging geneem oor vergaderings en foonoproepe waarvan hy niks weet nie. Pretorius het gesê hy lei die getuienis en soek klaring van Zuma. “Ek neem nie die getuie onder kruisondervraging nie … ek het nooit gesê ‘ek stel dit aan jou, mnr. Zuma’ nie,” het Pretorius gesê. Adjunkhoofregter Raymond Zondo, voorsitter van die kommissie, het besluit om in te gryp en ná ŉ vinnige raadpleging met albei regspanne het dit geblyk die kwessies is uitgestryk.